กรมหม่อนไหม Kick off โครงการยกระดับแปลงใหญ่ด้วยเกษตรสมัยใหม่และเชื่อมโยงตลาด จังหวัดนครราชสีมา
นายปราโมทย์ ยาใจ อธิบดีกรมหม่อนไหม เปิดกิจกรรม Kick off โครงการยกระดับแปลงใหญ่ด้วยเกษตรสมัยใหม่และเชื่อมโยงตลาดจังหวัดนครราชสีมา ณ แปลงใหญ่หม่อนไหม ตำบลหนองหว้า อำเภอบัวลาย จังหวัดนครราชสีมา ซึ่งโครงการดังกล่าวเป็นไปตามนโยบายของรัฐมนตรีว่าการกระทรวงเกษตรและสหกรณ์ มีนโยบายพัฒนาและขับเคลื่อนการปรับโครงสร้างการผลิตสินค้าเกษตร ภายใต้การบริหารจัดการพื้นที่เกษตรแปลงใหญ่ เพื่อส่งเสริมให้เกิดการบริหารจัดการด้านอุปทานสินค้าเกษตร ให้เกิดความสมดุลระหว่างปริมาณผลผลิตและความต้องการด้านสินค้าเกษตร กรมหม่อนไหมได้จัดงาน Kick off ในครั้งนี้ เพื่อเผยแพร่ประชาสัมพันธ์การดำเนินโครงการยกระดับแปลงใหญ่ด้วยเกษตรสมัยใหม่และเชื่อมโยงตลาดให้เกษตรกรได้รับความรู้ด้านเทคโนโลยีการผลิตหม่อนไหม เพื่อนำไปพัฒนาอาชีพด้านหม่อนไหมและมีการบูรณาการร่วมกันระหว่างภาคีเครือข่ายต่างๆ ซึ่งภายในงานได้มีนิทรรศการให้ความรู้เกี่ยวกับการปลูกหม่อนเลี้ยงไหม การแปรรูปผลิตภัณฑ์จากกลุ่มเกษตรกรและผู้ประกอบการ รวมทั้งอุปกรณ์ทางการเกษตรสมัยใหม่ เพื่อนำไปใช้พัฒนาศักยภาพการปลูกหม่อนเลี้ยงไหมให้มีประสิทธิภาพมากยิ่งขึ้นอธิบดีกรมหม่อนไหม ได้มอบปัจจัยการผลิต ได้แก่ รถแทรกเตอร์พร้อมอุปกรณ์ต่อพ่วง กี่ทอผ้า เครื่องสาวไหมชนิดเข้าเหล่ง เครื่องสาวไหมแบบติดมอเตอร์ไฟฟ้า ห้องเลี้ยงไหมแบบน็อคดาวน์ เจาะบ่อบาดาลพร้อมติดตั้งอุปกรณ์ รถพรวนดินแบบเดินตาม โดรนการเกษตรพร้อมอุปกรณ์และแบตเตอรี่ ท่อพีอีขนาดเส้นผ่าศูนย์กลาง 2 นิ้ว และเทปน้ำหยด รวมเป็นจำนวนเงินทั้งสิ้น 8,759,310 บาท ให้แก่กลุ่มเกษตรทั้ง 3 แปลง ดังกล่าวด้วย